Жоба

**«Елдің көлік-логистика әлеуетін дамыту туралы» тақырыбында   
2024 жылғы 23 желтоқсанда өткен Үкімет сағатының нәтижелері бойынша ҰСЫНЫСТАР**

Қазақстан Республикасы Көлік министрінің баяндамасын тыңдай келе, Қазақстан Республикасы Парламентінің Мәжілісі **ҰСЫНАДЫ**:

**Қазақстан Республикасының Үкіметі:**

1. Қазақстан Республикасы Үкіметінің 2022 жылғы 30 желтоқсандағы № 1116 қаулысымен бекітілген Қазақстан Республикасының көлік-логистикалық әлеуетін дамытудың 2030 жылға дейінгі тұжырымдамасының (*бұдан әрі – Тұжырымдама*) тиімді, уақтылы және сапалы орындалуын қамтамасыз етсін;
2. республикалық және жергілікті маңызы бар автомобиль жолдарын, сондай-ақ теміржол учаскелерін салу, реконструкциялау және жөндеу кезінде орындалатын жұмыстардың, қолданылатын жол-құрылыс материалдарының сапасына бақылауды күшейтсін;

3) жылжымалы құрамның өнімділігін және пойыз қозғалысының жылдамдығын арттыру үшін жылжымалы құрамды, локомотивтерді жаңарту, сондай-ақ контейнерлік, мультимодальдық тасымалдарды дамыту және көліктің алуан түрлерінің технологиялық біртұтастығын қамтамасыз ететін көлік-логистика орталықтарын құру жөнінде шаралар қабылдасын;

4) жеке инвестициялар есебінен магистральдық теміржолдарды дамыту және теміржол көлігінің жылжымалы құрамының паркін ұлғайту үшін жағдай жасасын;

5) Әзербайжан, Грузия және Иран бағытындағы Транскаспий халықаралық көлік маршрутының сыртқы учаскелерінің өткізу қабілетін арттыру жөніндегі іс-шаралардың уақтылы іске асырылуын бақылауды қамтамасыз етсін;

6) Ертіс өзені арқылы Зайсан көліне дейінгі транзиттік дәлізді дамытуға бағытталған іс-шаралардың уақтылы іске асырылуын қамтамасыз етсін;

7) Транскаспий маршрутын дамыту шеңберінде кемелердің кіруі үшін теңіз порттарында қауіпсіз тереңдікті қамтамасыз етсін;

8) транзиттік жүктер үшін, оның ішінде «жасыл дәлізді» қамтамасыз ету мүмкіндігімен мемлекеттік шекараларда жүктердің тұрып қалуын болғызбау жөніндегі шараларды пысықтасын;

9) халықаралық автомобиль тасымалдарын жүзеге асыратын ершікті тартқыштарды кәдеге жарату алымы үшін 2028 жылға дейін ақы төлеуден босатсын (оларды 2028 жылға дейін бастапқы тіркеу алымын төлеуден босатуға ұқсастығы бойынша);

10) оңтүстік құрлық автомобиль дәлізін дамыту үшін Иранмен, Түркиямен және Болгариямен автомобиль тасымалдарының рұқсатсыз жүйесін орнату бойынша жұмыс жүргізсін;

11) әуежайларды Қазақстан Республикасындағы табиғи монополиялар субъектілерін реттеу саласынан алып тастау мәселесін пысықтасын.

**Қазақстан Республикасының Көлік министрлігі және жергілікті атқарушы органдар:**

1) Тұжырымдаманың нысаналы индикаторлары мен көрсеткіштерін бағалай отырып, оның іс-шараларына тұрақты мониторинг жүргізуді қамтамасыз етсін;

2) конкурстар өткізу процестерін цифрландыру арқылы әлеуметтік маңызы бар теміржол тасымалдарын мемлекеттік қолдау шараларын бөлудің ашықтығын қамтамасыз етсін;

3) автомобиль және теміржол көлігімен транзиттік тасымалдарды бірыңғай автоматтандырылған есепке алуды енгізсін;

4) салынған және реконструкцияланған автожолдардың сақталуын, оның ішінде белгіленген массасы заңнамалық белгіленген нормалардан асатын автокөлік құралдарының шығуына тыйым салу есебінен қамтамасыз етсін;

5) көлік ағындарын сапалы реттеу, қозғалысқа қатысушылардың хабардар болуы, жол қызметтерінің жұмысын оңтайландыру және жолдардағы қауіпсіздік мақсатында көлік саласында, оның ішінде қазақстандық қамту үлесін ұлғайта отырып, озық ақпараттық және коммуникациялық технологияларды пайдалануды дамытсын;

6) шағын және орта бизнес субъектілерін тарту есебінен Ұлттық стандартқа сәйкес келетін жол бойындағы сервис объектілерінің санын ұлғайтсын.

**Қазақстан Республикасының Көлік министрлігі Қазақстан Республикасының Қаржы министрлігімен бірлесіп:**

1) Еуразиялық экономикалық одақтың сыртқы шекарасында орналасқан автомобиль өткізу пункттерін жаңғыртудың және техникалық жете жарақтандырудың аяқталуын қамтамасыз етсін;

2) перспективалы жобаларды іске асырудың басталуын қамтамасыз етсін (Қызылорда-Жезқазған, Ақтөбе-Ұлғайсын, Сарыағаш қаласын айналып өту);

3) Қазақстан-Ресей және Қазақстан-қырғыз шекарасындағы автомобиль өткізу пункттерін синхронды жаңғырту жөніндегі жұмысты жалғастырсын;

4) Павлодар қаласының әуежайларын реконструкциялау жобаларын аяқтауды қаржыландыруды қамтамасыз етсын;

5) тексеру рәсімдерін қысқарту мақсатында рұқсат беру бланкілерін қағаздан электрондық форматқа ауыстыруды қамтамасыз етсін, бұл өз кезегінде қағаз бланкілерді дайындау бойынша қосымша қаржы шығыстарын, сондай-ақ оларды бөлу және бақылау процесінде адами факторды болғызбауға мүмкіндік береді;

6) кедендік тазарту орындарында шетелдік тасымалдаушыларда рұқсат беру бланкілерінің болуын бақылауды қамтамасыз етсін.

**Қазақстан Республикасының Көлік министрлігі Қазақстан Республикасының Энергетика министрлігімен бірлесіп;**

авиаотын жеткізу көлемін ұлғайту және нарық субъектілерінің биржа саудасы арқылы қол жеткізу теңдігі мәселесін пысықтасын.

**Жергілікті атқарушы органдар:**

1) «ҚазАвтоЖол» ҰК» АҚ-мен бірлесіп, автомобиль жолдарында жол бойы сервисін дамыту жұмысын тұрақты негізде жандандырсын, оның ішінде сервис объектілерін салу үшін жер учаскелерін беру мәселелерін пысықтасын;

2) автожол жобаларын іске асыру кезінде автожолдардың сапалы   
жай-күйіне қол жеткізу үшін тең қаржыландырудың сақталуын қамтамасыз етсін;

3) жергілікті маңызы бар автомобиль жолдарын, оның ішінде уақтылы орта және ұсақ жөндеу, сондай-ақ күзгі-қысқы кезеңде жол төсемі мен жол бойы жолақтарын тазалау арқылы сапалы күтіп-ұстауды тұрақты негізде қамтамасыз етсін;

4) көлік инфрақұрылымы үшін жер учаскелерін Қаланың немесе өңірдің әлеуметтік-экономикалық дамуының кешенді жоспарына міндетті резервке қоюды көздесін;

5) логистика инфрақұрылымын пайдалануға беруге бағытталған инвестициялық жобаларға толық қолдау көрсетуді қамтамасыз етсін.