*2024 жылғы 29 сәуірдегі «Жаңа өнеркәсіптік саясат – өңдеу өнеркәсібін дамытудың сапалы жаңа моделі» тақырыбындағы ҚР Парламенті Мәжілісіндегі Үкімет сағатында Экономикалық реформа және өңірлік даму комитетінің төрағасы Н.С. Сабильяновтың қосымша баяндамасы.*

**Құрметті Альберт Павлович!**

**Құрметті депутаттар!**

Қарастырылып отырған күн тәртібі бойынша келесі өзекті мәселелерге тоқталғым келеді.

**Біріншісі, «Өнеркәсіптік саясат туралы» Заңын тиімді іске асыру мәселесі.**

2021 жылы «Өнеркәсіптік саясат туралы» Қазақстан Республикасының Заңы қабылданып, тауарларды өңдеп жасау деңгейін бағалау әдістемесі және басым тауарлардың тізбесі *(тізбеде 3808 тауар)* бекітілді. Бұл жаңашылдықтар отандық өнеркәсіптің дамуына **жаңа серпін** беруі тиіс еді.

Алайда, істеп тұрған **13-ке** жуық *(металлургия өндірісі, жеңіл өнеркәсіп, резеңке және пластмасса бұйымдарын, өзге де металл емес минералдық өнімдерді, металл бұйымдарын, ағаш және тығын бұйымдарын, сабаннан жасалған бұйымдар мен тоқуға арналған материалдарды, қағаз және қағаз өнімдерін, тамақ өнімдерін, сусындарды, Жиһазды өндіру, полиграфиялық қызмет және жазылған ақпарат тасығыштарды жаңғырту, басқалар)* салалық бағыттардың барына қарамастан, **жоғары технологиялық** салаларды дамыту **бұрыңғыша** машина жасау, химия және фармацевтика төңірегінде жүргізілуде.

Заңмен **мемлекеттік қолдау шараларын алу** рәсімдерін **оңайлату** үшін **«бір терезе» қағидаты** енгізілді. Бірақ бұл қағидат **толыққанды жүзеге асырылмады**.

Мәселен, «бір терезе» қағидаты бойынша жұмыс жасау функцияларын, негізінен **шетелдік инвесторлармен** жұмыс істейтін, «Қазақинвест» АҚ **ішінара** орындап жатыр. Бірақ олардың барлық мемлекеттік қызметтерді ұсынуға мүмкіндіктері жоқ. Ал енді, басқа жағынан, мемлекеттің қолдауына ие болғысы келетін **отандық кәсіпкерлік субъектілері**, **бұрынғыша**, жан-жақта орналасқан түрлі органдардың табалдырықтарын аттап **жеке-жеке** жүгініп жатыр.

Ашықтықты қамтамасыз ету үшін Заңда **«Өнеркәсіптің Ұлттық ақпараттық жүйесін» іске қосу көзделген болатын.** Сол жүйеде өнеркәсіптік саясаттың ағымдағы жай-күйі, жұмыс нәтижелері және жобалары *(өнеркәсіптік саясатты іске асыру, салаларды дамыту туралы статистикалық деректер, өндірістік қызметке байланысты бағыттарды дамыту нәтижелері, іске асырылып жатқан мемлекеттік ынталандыру шаралары, өнеркәсіптік-инновациялық жобаларды іске асыру туралы және басқа да ақпарат)* туралы мәліметтер көрсетілуі тиіс.

Алайда, бұл ақпараттық жүйе әлі әзірленбеген *(тек 2025 жылға жоспарланған)*. Заңда, оны одан ерте іске қосу бойынша, ешқандай кедергі болған жоқ. Бұл уәкілетті органның (МПС) заңнамалық нормаларды жүзеге асырудағы үлкен кемшілігі.

Сондықтан өнеркәсіп және құрылыс министрлігі ақпараттық жүйені әзірлеуді жеделдетіп, беріліп жатқан қызметтердің, қаржыландырудың, өнеркәсіптік сектордағы жобаларды іске асырудың **ашықтығын** қамтамасыз етсін.

**Екінші меселе,** **бюджет қаражатын жұмсау тиімділігі.**

Министрліктің деректеріне сәйкес 2023 жылы бүкіл ел бойынша **587,9 млрд** теңге сомасына өңдеу өнеркәсібі саласында **163** жаңа жоба іске асырылды. Бірақ олардың әлі толық шамада жұмыс істемейтіні туралы айту керек.

Сонымен қатар, біз өзіміздің тарапымыздан өнеркәсіп саласындағы Ұлттық даму институттарына *(«Қазиндастри», Өнеркәсіпті дамыту қоры, Қазақстанның Даму Банкі, «Қазтрейд», «Қазақэкспорт», «Даму», «Қазақстан Инвестмент»)* қаржыландырылған жобалардың саны мен сомалары, бюджетке төленген салықтар, жобаларды пайдалануға енгізу шарттары мен мерзімдері, шығарылған өнімнің көлемі мен тауарлардың түрлері, құрылған жұмыс орындарының саны бойынша **ақпарат беру** туралы сауал жолдадық.

Мәселен, «Даму» Қоры Қазақстандағы микро, шағын және орта бизнесті жеңілдетілген несиелеумен, кепілдендірумен және субсидиялаумен айналысады. Осы мақсаттарға соңғы 3 жылда **1 трлн 461 млрд** теңге, оның ішінде **жеңілдетілген несиелеуге** – **328,4** млрд, **кепілдендіруге** – **559,5** млрд, **субсидиялауға** – **573,6** млрд теңге жұмсалды. Осы тетіктерді жыл сайын пайдаланатын бизнестің, оның ішінде өңдеу саласының өкілдері бар екенін атап өтемін. Бұл тұрғыда, бизнес үш жыл бойы тұрақты түрде жеңілдетілген несиелеуді, кепілдік беруді, субсидиялауды қажет етсе «бізге мұндай бизнес қажет пе?» деген сұрақ туындайды Біз мемлекеттік деңгейде әлсіз ұйымдарды көбейтіп жатқан жоқпыз ба?

**«QazIndustry»** ұсынған ақпарат тіпті **сапасыз** болып табылады. «QazIndustry» жобаларды кредиттеумен және іске асырумен айналыспаса да, олар еңбек өнімділігін арттыруға және отандық өңделген тауарларды ішкі нарыққа жылжытуға жұмсалатын шығындардың бір **бөлігін өтеумен** айналысады. 2021-2023 жылдары құны **1 трлн 713 млрд.теңге** болатын **305** жобаға ақша бөлінді. Менің ойымша, **мемлекеттің жүз пайыз** **қатысуы бар** даму институты осындай орасан зор қаражат бөле отырып, мемлекет ақшасының қайда кететінін және оның қаншалықты тиімді пайдаланылатынын білуі керек. Мерзімдердің сақталуы, өнім көлемінің бар-жоғы, төленетін салықтарды біліп отыру. Ал біз есептен мемлекеттік ақшаның қайда кететінін көрген жоқпыз.

Алынған деректерге сәйкес, 2021 жылдан 2023 жылға дейін 5 институтпен құны **6,9 трлн** теңгеден астам *(2021 ж. – 2,9 трлн, 2022 ж. – 1,4 трлн, 2023 ж. – 2,6 трлн)*, оның ішінде республикалық бюджеттен **1,5 трлн** теңгеден асатын *(2021 ж. – 520 млрд, 2022 ж. - 720 млрд, 2023 ж. – 506 млрд)* **1573** жоба іске қосылды.

Жасалған талдау бюджет қаражатының қомақты бөлігіне **көбіне** ірі компаниялар *(«Масло-Дел» ЖШС, «Казцинк» ЖШС, «Қазфосфат» ЖШС, «АгромашХолдинг» АҚ, «KamaTyresKZ» ЖШС, «KamlitKZ» ЖШС, «HyundaiTrans Kazakhstan» ЖШС, «Баян Сұлу» АҚ, «Asia Trafo» ЖШС)* ие болатын үрдісті айқын көрсетті. Олар бұл миллиардтаған қаражатқа өз өндірістерін кеңейтеді, жағдайларын жақсартады да, **орта есеппен санағанда** 10-180 шамасы көлемінде ғана жаңа жұмыс орындарын ашады.

Оған қоса, бұл компаниялардың басым бөлігі бірнеше жыл ішінде мемлекеттік қолдауды бірден бірнеше даму институттарынан алып жатыр. Мысалы, «KamLitKZ» ЖШС *(Камлит - коммерциялық техникаға арналған автокомпоненттер өндірісі)* соңғы үш жылда тек «Өнеркәсіпті дамыту қорынан» **141,5 млрд теңге** алып, одан **901,9 млн теңге** сомасына салық төленді, алайда шығарған өнім көлемі туралы ақпарат жоқ. Сол сияқты бұрыннан бері жасап келе жатқан «KamaTyresKZ» ЖШС *(Кама Тайрс - шиналар өндірісі)* «Өнеркәсіпті дамыту қорынан» **65,7 млрд** алса, бірақ шығарылған өнімнің нақты көлемі туралы ақпараты жоқ.

«Маслодел» ЖШС 2021-2023 жылдары әртүрлі қаржы көздерінен *(«Өнеркәсіпті дамыту қоры» (2021 ж. – 2,5 млрд., 2022 ж. – 547,7 млн.), «Даму банкі» (2021 ж. – 13,3 млрд., 2022 ж. – 3,7 млрд., 2023 ж. – 6,7 млрд.), «Қазақэкспорт» (2021 ж. – 4,2 млрд., 2023 ж. – 5,0 млрд)* **36 млрд** теңге алды, оның ішінде «Қазақэкспорттан» 2021 жылы алынған **4,2** млрд теңге қазандық жабдығын сатып алуға бағытталды, ол осы уақытқа дейін Қазақстанға да келген жоқ.

Тағы бір мысал, «VALTHERM» ЖШС *(Валтерм - инженерлік сантехника және жылыту жабдықтарын өндіру)* Алматы индустриялық аймағында 2024 жылға дейінгі мерзімде өндірісті іске қосу үшін Өнеркәсіпті дамыту қорынан **1,5 млрд** теңге *(оның ішінде 850 млн республикалық қаражат)* алған. Сонымен қатар, ресми дереккөздерде *(Алматы индустриялық аймағының сайты)* аталған ұйым паспорт бойынша 2019-2021 жылдар аралығында іске қосылуға тиіс екені көрсетілген.

Машина жасау саласына да үлкен қаражат бөлініп жатыр. Соңғы үш жылда бұл бағытқа әртүрлі қаражат көздерінен *(Даму Банкі, ӨДҚ, «Қазақэкспорт»)* республикалық бюджеттің **285 млрд теңгесі** бөлінді. 2023 жылдың қорытындысы бойынша шағын тораптық тәсілмен тек **13 мың** автомобиль шығарылды, бұл 2023 жылғы шығарылымның жалпы көлемінің **9,7% ғана**. 2027 жылға қарай бұл көрсеткішті **64%**-ға дейін жеткізу жоспарлануда. Мұндай мемлекеттік қолдау кезінде тиімділік әлдеқайда жоғары болуы керек деп санаймыз.

Өнеркәсіпті дамыту қорынан қолдауға ие болған көптеген өнеркәсіп компаниялары тек көлік пен техниканы *(780 жоба немесе 49,5%)* сатып алады, бұл өнеркәсіп саласының дамуымен тікелей байланысты емес.

Оның үстіне, Ұлттық Банктің салалық шолу деректеріне сәйкес, 2023 жылдың 4-тоқсанында өңдеу өнеркәсібіндегі өндірістік қуаттардың орташа өлшемді жүктемесі небәрі **51,1 %** болды**.**

Осыған байланысты, жаңа жобалар мен бастамаларға **жыл сайын ақша құюдың орындылығы туралы мәселе** туындап отыр. Қазіргі жағдайға зер салып қарайық. Толық қуатта бар жобаларды іске қосып, нақты нәтижелерді көрейік. Қорытынды жасап, содан кейін ғана жұмысты жалғастыру керек деп санаймыз.

Сондай-ақ, Сондай-ақ өнеркәсіптік саясат мәселелері жөніндегі **ведомствоаралық комиссия жұмысының аса тиімді болмай отырғанына** назар аударғым келеді. Оның заңға сәйкес өнеркәсіпті мемлекеттік ынталандыру шараларын реттеуге және жобаларды іске асыру жөніндегі есептерді тыңдауға құқығы бар. Алайда, комиссия бұл өкілеттіктерді толық пайдаланбайды.

Сондықтан Үкімет даму институттарының әрқайсысы бойынша **аудит жүргізіп**, олардың қызметінің тиімділігі мен орындылығын қарастыру қажет. Сондай-ақ әрбір қаржыландырылған жоба бойынша талдау жүргізу және мемлекеттік бюджетті пайдаланудың тиімсіздігі үшін уәкілетті органдар мен институттардың лауазымды тұлғаларын жауапкершілікке тарту маңызды.

Сонымен қатар, жыл сайын, бюджетті қайта қарау кезінде әрбір институттың, іске асырылған жобаның қызметі туралы кеңейтілген есеп беруді талап етеміз. Қажет болса, бұл норманы нормативтік құқықтық актілерде қарастырсын.

**Үшіншіден,** Ұлттық банктің кредиттеудің экономикалық шарттарын бағалауына сәйкес 2023 жылғы 4 тоқсанда банктік кредиттеу **шарттары** **қолайсыз** болған кәсіпорындардың үлесі ұлғайды. Олардың ең көп саны – 17,5%-ы өңдеу өнеркәсібіне тиесілі *(құрылыста – 17,3%, тау-кен өнеркәсібінде – 16,7%, ауыл шаруашылығында – 14,9%, саудада – 14,7%, көлікте және қоймаға қоюда – 14,5%).*

Банктер 17-18% несие беретіндіктен, бұл өнеркәсіп кәсіпорындарының дамуын тежейді.

Сондықтан біз жылдық 6-9% деңгейіндегі **жеңілдетілген кредиттеу жүйесін** құрмайынша, бізде өнеркәсіп пен отандық өндірістің дамуы болмайды.

Осыған байланысты Үкімет:

- LIBOR принципі бойынша жұмыс істейтін өнеркәсіпке жеңілдетілген несие беру жүйесін құру;

- ірі кәсіпорындарға ғана емес, шағын және орта бизнеске де қолдау көрсету арқылы Қазақстанның Даму Банкін реформалау керек деп санаймыз.

**Құрметті депутаттар,**

Өнеркәсіп пен өз өндірісімізді дамыту арқылы ғана біз экономикаға үлес қосып қана қоймай, халықтың табыс деңгейін нақты арттыра аламыз.

**Назар қойып тыңдағандарыңызға рақмет!**