**«Жаңа өнеркәсіптік саясат – өңдеу өнеркәсібін   
дамытудың сапалы жаңа моделі» тақырыбында   
2024 жылғы 29 сәуірде өткен Үкімет сағатының   
нәтижелері бойынша   
ҰСЫНЫСТАР**

Қазақстан Республикасы Өнеркәсіп және құрылыс министрінің баяндамасын тыңдай келе, Қазақстан Республикасы Парламентінің Мәжілісі **ҰСЫНАДЫ:**

**Қазақстан Республикасының Үкіметі:**

1. Мемлекет басшысының ЖІӨ-ні екі есе арттыру жөніндегі қойған міндетіне сәйкес өңдеу өнеркәсібі өнімін өндірудің жыл сайын өсуін қамтамасыз етсін;
2. тауар топтары мен өндіруші кәсіпорындар бойынша елішілік құндылықты объективті түрде есептеуді қамтамасыз ете отырып, отандық тауар өндірушілердің тізілімін жасасын;
3. елде өндірілетін барлық сазтопырақты қайта өңдеу мүмкіндігін пысықтасын;
4. мұнай-газ саласы үшін машина жасау өнімдерінің импортын алмастыру бағдарламасын әзірлесін;
5. мұнай-газ машиналарын жасау орталығы қызметінің нәтижелерін қарасын, оған ірі мұнай-газ операторлары мен отандық тауар өндірушілер арасында оффтейк-келісімшарттар жасауды қамтамасыз ету жөніндегі өкілеттіктер берсін;
6. Қазақстан Республикасының заңнамасына сәйкес «бір терезе» қағидаты бойынша өнеркәсіпті мемлекеттік ынталандыру шараларын беруді қамтамасыз етсін;
7. өнеркәсіп саласындағы Ұлттық даму институттарының қызметіне тиімділік тұрғысынан аудит жүргізсін;
8. Үкіметтің жыл сайынғы есебі шеңберінде әрбір даму институтының қызметіне және іске асырылған жобаға жасалған талдауды берсін.

**Өнеркәсіп және құрылыс министрлігі:**

1) мүдделі орталық және жергілікті атқарушы органдармен бірлесіп, арнайы экономикалық және индустриялық аймақтардың инфрақұрылым объектілерінің құрылысын аяқтауды қамтамасыз ету жөніндегі мәселені пысықтасын;

2) жұмыс істеп тұрған кәсіпорындардың, оның ішінде Қарағанды облысындағы «QARMET» АҚ-ның және «Saryopan Operating» ЖШС-нің барынша жүктелуін, Қызылорда облысындағы «Orda Glass Ltd» ЖШС-нің жобалық қуатына шығуын қамтамасыз етсін;

3) «Qarmet» ЖШС-мен жасалған инвестициялық келісім бойынша 1,4 миллиард доллар көлеміндегі міндеттемелердің ағымдағы жылы орындалуын қамтамасыз етсін;

4) 2027 жылға қарай автомобильдерді шағын тораптық құрастыру үлесін 50 пайызға дейін жеткізсін;

5) 2024 жылы «KamaTyresKZ» ЖШС-нің 1 миллион автошина шығаруын қамтамасыз етсін;

6) «Жайлы мектеп» жобасын іске асыру кезінде отандық өндіріс тауарларын, оның ішінде отандық табақ шыныны қолдану жөнінде шаралар қабылдасын;

7) қызмет түрлерін кеңейте арқылы Жамбыл облысындағы «Жібек жолы» химия паркін жобалармен толтыруды қамтамасыз етсін;

8) Жамбыл облысында минералдық тыңайтқыштар шығару зауытын салу және пайдалану жөніндегі «ЕвроХим» компаниясының жобасын іске асыру туралы үкіметаралық келісім бойынша инвестор міндеттемелерінің орындалуын қамтамасыз етсін;

9) негізгі құралдарды сатып алуды немесе жаңғыртуды қолдау үшін қаражат бөлу рәсімдерінің, лизингтік бағдарламалар мен қарыздардың ашық болуын қамтамасыз етсін;

10) Қазақстан Республикасы өнеркәсібінің ұлттық ақпараттық жүйесін әзірлеуді жеделдетсін;

11) өңдеу өнеркәсібінде негізгі құралдардың тозуына байланысты олардың жаңартылуын қамтамасыз етсін;

12) 2026 жылға қарай алюминийді қайта өңдеуді жылына 100 мың тоннаға дейін ұлғайтсын;

13) ірі компаниялармен және жер қойнауын пайдаланушылармен бірлесіп:

- тауарларды жергіліктендірудің нақты қадамдары мен мерзімдерін, сондай-ақ жергілікті қамтуды дамытуды көрсете отырып, елішілік құндылықты дамытудың ұзақ мерзімді бағдарламаларын қайта қарасын;

- сатып алу процесіне тартылған жұмыскерлер, оның ішінде тауарларды, жұмыстар мен көрсетілетін қызметтерді пайдаланушылар үшін елішілік құндылық бойынша индикатор белгілесін;

- Қазақстан Республикасының аумағында өз өндірісін жергіліктендіруге дайын өндірушілер үшін «инвестицияға айырбастауға арналған келісімшартты» қолдану бөлігінде тендерлік рәсімдерге өзгерістер енгізсін.

**Жергілікті атқарушы органдар:**

1. 2023-2024 жылдары іске асыруға жоспарланған инфрақұрылымдық жобалардың сапалы іске асырылуын және аяқталуын қамтамасыз етсін;
2. арнайы экономикалық және индустриялық аймақтардың аумақтарындағы инфрақұрылымның құрылысын аяқтасын;
3. өнеркәсіптік кәсіпорындардың қолжетімділігін және түлектерді кейіннен жұмысқа орналастыру арқылы тиімді оқыту үшін олардың оқу орындарымен өзара іс-қимыл жасауын қамтамасыз етсін;
4. жастар арасында өңдеу өнеркәсібі саласының перспективасы туралы ақпарат-насихаттау жұмысын жүргізсін.