Қазақстан Республикасы Парламенті

Мәжілісі Бюросының

2023 жылғы 13 сәуірдегі

№ 24-VIII МБ қаулысына

№ 1 қосымша

**VIII сайланған Қазақстан Республикасы Парламенті Мәжілісінің жанындағы Қоғамдық палата туралы**

**ереже**

 Осы Ереже VIII сайланғанҚазақстан Республикасы Парламенті Мәжілісінің жанындағы Қоғамдық палатаның мәртебесін, өкілеттіктерін және қызметін ұйымдастыруды айқындайды.

**1. Жалпы ережелер**

1. VIII сайланған Қазақстан Республикасы Парламенті Мәжілісінің жанындағы Қоғамдық палата (бұдан әрі – Қоғамдық палата) VIII сайланған Қазақстан Республикасы Парламенті Мәжілісінің жанындағы консультативтік-кеңесші орган болып табылады.

2. Қоғамдық палата өз қызметін Қазақстан Республикасының Конституциясына, заңдарына, Қазақстан Республикасы Президентінің актілеріне, өзге де нормативтік құқықтық актілерге, Парламент Мәжілісінің Регламентіне, сондай-ақ осы Ережеге сәйкес жүзеге асырады.

3. Қоғамдық палата өз қызметін қоғамдық негізде жүзеге асырады.

4. Қоғамдық палатаның қызметін қаржыландыру Қазақстан Республикасы Парламентінің қызметін қаржыландыруға бөлінген бюджет қаражаты есебінен жүзеге асырылады.

**2. Қоғамдық палатаның негізгі міндеттері**

 5. Қоғамдық палатаның негізгі міндеттері мыналар болып табылады:

1) Парламент Мәжілісі, азаматтық қоғам, кәсіптік бірлестіктер, бизнес және сарапшылар қоғамдастығы арасында елдің неғұрлым маңызды қоғамдық-саяси және әлеуметтік-экономикалық мәселелерін талқылау бойынша сындарлы өзара іс-қимылды қамтамасыз ету;

2) Парламент Мәжілісінің заң шығару қызметінің сапасын арттыру;

4) жұртшылық, саяси партиялар, үкіметтік емес сектор және мемлекеттік органдар өкілдерін ашық диалог пен жария талқылауға тарту.

**4. Қоғамдық палатаның өкілеттіктері**

6. Қоғамдық палата:

1) заң жобаларын талқылайды;

2) заң жобаларына сараптама жүргізеді, ұсыныстар береді, ұсынымдар әзірлейді;

3) Қоғамдық палатаның жұмысына Қазақстан Республикасының заңнамасында белгіленген тәртіппен талдама ұйымдарының, ғылыми мекемелердің, үкіметтік емес ұйымдардың сарапшыларын және басқа да мамандарды тартады;

4) өз құзыреті шегінде Парламент Мәжілісі Аппаратынан тиісті заң жобалары бойынша қажетті ақпаратты сұратады және алады;

5) Мәжілістің қызметін консультациялық қамтамасыз ету жөніндегі өзге де өкілеттіктерді жүзеге асырады.

**5. Қоғамдық палатаның құрамы және оған мүшелік**

7. Қоғамдық палата саяси партиялардың, азаматтық қоғамның, бизнестің, сарапшылар қоғамдастығының өкілдерінен, Парламент Мәжілісінің депутаттарынан, белгілі мемлекеттік және қоғам қайраткерлерінен құрылады. Қоғамдық палатаның құрамы оның мүшелеріне ротация жүргізу арқылы жарты жылда бір рет жаңартылуы мүмкін.

8. Қоғамдық палата Төрағадан, Төрағаның екі орынбасарынан, жауапты хатшыдан және Қоғамдық палатаның мүшелерінен тұрады.

9. Қоғамдық палатаның Төрағасы, оның орынбасарлары және жауапты хатшы Парламент Мәжілісінің Бюросына есеп береді.

10. Парламент Мәжілісінің Бюросы:

1) Қоғамдық палатаның құрамын бекітеді;

2) Қоғамдық палата мүшелерінің арасынан оның Төрағасын, Төрағаның екі орынбасарын, жауапты хатшыны тағайындайды;

3) Қоғамдық палата туралы ережені бекітеді;

4) жыл сайын Қоғамдық палатаның қызметі туралы ақпаратты тыңдайды.

11. Қоғамдық палатаның жұмыс органы Қоғамдық палатаның кеңесі (бұдан әрі – Кеңес) болып табылады, ол палатаның ағымдағы және ұйымдастырушылық қызметіне басшылық ету және оны үйлестіру мақсатында қалыптастырылады. Кеңестің құрамына Қоғамдық палатаның Төрағасы, Төрағаның екі орынбасары, Қоғамдық палатаның жауапты хатшысы кіреді.

12. Кеңес:

1) Қоғамдық палатаның жұмыс жоспарын бекітеді және қажет болған кезде оған өзгерістер енгізеді;

2) Қоғамдық палата мүшелері енгізетін ұсыныстарды талқылап, заң жобалары бойынша ұсынымдарды бекітеді;

3) Қоғамдық палатаның іс-шараларын дайындау мен өткізу тәртібін айқындайды;

4) Қоғамдық палатаның отырыстарын, оның өзге де іс-шараларын өткізу, оларды өткізу орны мен мерзімі туралы шешімдер қабылдайды;

5) Қоғамдық палатаның іс-шараларына шақыру үшін Қоғамдық палатаның мүшелері болып табылмайтын адамдарды айқындайды;

6) отырыстар мен өзге де іс-шаралар арасындағы кезеңде Қоғамдық палатаның мүддесін білдіреді және оны үйлестіреді.

12-1. Кеңес Қоғамдық палата мүшелерінің қатарынан секциялар құруға құқылы.

Секциялар құрамын қалыптастыру кезінде секцияны таңдауда Қоғамдық палата мүшелерінің құқықтары ескеріледі.

Қоғамдық палатаның мүшесі тек бір секцияға кіре алады.

13. Төраға:

1) Қоғамдық палатаның қызметіне жалпы басшылықты жүзеге асырады;

2) Қоғамдық палата жұмысының бағыттарын Төрағаның орынбасарларына бекітіп береді;

3) Төрағаның орынбасарларына, жауапты хатшыға және Қоғамдық палата мүшелеріне тапсырмалар береді.

14. Төрағаның орынбасарлары:

1) жетекшілік ететін бағыттар аясында Қоғамдық палатаның қызметіне басшылықты жүзеге асырады, Қоғамдық палатаның жұмыс жоспарын іске асырады, Төрағаны алмастырады;

2) Төрағаның тапсырмалары бойынша өзге де өкілеттіктерді жүзеге асырады.

15. Жауапты хатшы:

1) Қоғамдық палатаның жұмыс жоспарының жобасын әзірлеуді қамтамасыз етеді;

2) Қоғамдық палата отырыстарына және өзге де іс-шараларға материалдарды (күн тәртібі, жүргізу тәртібі және басқа да құжаттар),   
сондай-ақ шешімдер жобаларын дайындауды ұйымдастырады;

3) жекелеген жұмыс түрлерін жүзеге асыру үшін белгіленген тәртіппен сарапшыларды, ғалымдарды және басқа да мамандарды тартады;

4) Мәжіліс Бюросының қарауына Қоғамдық палатаның жаңа мүшесін тағайындау туралы ұсыныс енгізеді;

5) Төрағаның және Төраға орынбасарларының тапсырмалары бойынша өзге де өкілеттіктерді жүзеге асырады.

16. Қоғамдық палата мүшелері:

1) Қоғамдық палатаның жұмыс жоспары, күн тәртібі, іс-шараларды өткізу тәртібі бойынша ұсыныстар енгізеді;

2) Қоғамдық палатаның іс-шараларына және іс-шаралар материалдарын дайындауға қатысады;

3) Қоғамдық палатаның іс-шараларында қаралатын мәселелерді қоғамда талқылауға және түсіндіруге қатысады.

17. Қоғамдық палата мүшелері өз өкілеттіктерін басқа адамдарға бере алмайды.

18. Қоғамдық палата мүшесінің Қоғамдық палата мүшесінің куәлігі болады.

19. Қоғамдық палатаның құрамынан шығу оның мүшесінің Кеңес отырысының хаттамасымен ресімделетін жазбаша немесе ауызша өтініші негізінде ерікті түрде жүзеге асырылуы мүмкін.

20. Қоғамдық палатаның мүшесі Кеңестің шешімімен оның құрамынан мерзімінен бұрын шығарылуы мүмкін.

21. Қоғамдық палатаның құрамына кіруі туралы кандидаттың ұсынысы Қоғамдық палатаның мүшелігіне ұсынылатын кандидаттың өтініші түрінде ресімделеді. Өтінішке кандидаттың өмірбаян деректерін көрсете отырып, кәсіптік және (немесе) қоғамдық қызметі туралы мәліметтер қоса беріледі.

22. Қоғамдық палатаның құрамы туралы ақпарат беру Парламент Мәжілісінің сайтында ақпаратты міндетті түрде орналастыру арқылы,   
сондай-ақ қажет болған жағдайда, бұқаралық ақпарат құралдарында тарату арқылы жүзеге асырылады.

**6. Қоғамдық палатаның жұмысын ұйымдастыру**

23. Қоғамдық палата жұмысының негізгі форматтары мен іс-шаралары:

1) Қоғамдық палата отырыстары;

2) Кеңес отырыстары;

2-1) секция отырыстары;

3) заң жобаларына сараптама жүргізу;

4) қоғамдық тыңдау өткізу;

5) өзге де іс-шаралар болып табылады.

24. Қоғамдық палатаның отырыстары қажеттігіне қарай, бірақ жылына кемінде төрт рет өткізіледі.

Қоғамдық палата Кеңесінің шешімі бойынша кезектен тыс отырыс өткізілуі мүмкін.

Егер отырысқа Қоғамдық палата мүшелерінің жалпы санының жартысынан астамы қатысса, ол заңды болады.

25. Қоғамдық палатаның отырыстары, іс-шаралары жүзбе-жүз, сондай-ақ отырысқа, іс-шараға қатысушыны сәйкестендіруге мүмкіндік беретін электрондық немесе өзге де техникалық құралдарды пайдалана отырып, қашықтан қатысу нысанында өткізілуі мүмкін.

25-1. Секция отырысы, егер оған оның мүшелерінің белгіленген санының жартысынан астамы қатысса, заңды деп есептеледі.

Секцияның шешімі ұсыныс нысанында қабылданады.

26. Заң жобаларына сараптаманы Қоғамдық палатаның мүшелері оның нәтижелерін Қоғамдық палатаның отырыстарында ұсына отырып, тұрақты негізде жүргізеді.

27. Өзекті проблемалар бойынша қоғамдық тыңдау қажеттігіне қарай, бірақ жылына кемінде төрт рет ұйымдастырылады.

28. Қоғамдық палатаның отырыстарына және оның іс-шараларына Кеңестің шешімі бойынша Қоғамдық палатаның мүшелері болып табылмайтын лауазымды адамдар, азаматтық қоғамның, сарапшылар қоғамдастығының және бұқаралық ақпарат құралдарының өкілдері шақырылуы мүмкін.

29. Қоғамдық палатаның қызметін ұйымдастыру жөніндегі шешімдер Қоғамдық палата мен Қоғамдық палата мүшелері үшін міндетті сипатта болады.

30. Қоғамдық палатаның отырыстарын, іс-шараларын өткізу нәтижелері бойынша ұсыныстар, ұсынымдар дайындалады, олар Қоғамдық Палатаның қарауына шығарылып, Қоғамдық палатаның қатысып отырған мүшелері санының көпшілік даусымен қабылданады.

Отырысқа қатысушылардың даусы тең болған кезде Төрағаның даусы шешуші болып табылады.

31. Қоғамдық палата іс-шараларының қорытындылары бойынша Қоғамдық палата қабылдаған ұсыныстар, ұсынымдар Парламент Мәжілісінің тұрақты комитеттеріне жіберіледі.

32. Қоғамдық палатаның ұсыныстары мен ұсынымдарын алған Парламент Мәжілісінің тұрақты комитеттері оларды жұмыс тәртібінде қарайды.

33. Қоғамдық палатаның қызметін ұйымдастырушылық қамтамасыз ету Мәжіліс Аппаратына жүктеледі.